Na podlagi 16. člena odloka o ravnanju z odpadki na območju Občine Sevnica (Uradni list RS, št. 66/95) in 22. člena statuta Občine Sevnica (Uradni list RS, št. 23/95), je Občinski svet občine Sevnica na seji dne 25. 10. 1995 sprejel

P R A V I L N I K
o minimalnih pogojih za ureditev in določitev zbirnega in odjemnega mesta ter o načinu določanja velikosti in števila posod za zbiranje odpadkov

 

I. VRSTA POSOD ZA ZBIRANJE 

ODPADKOV
1. člen
Komunalne odpadke se zbira v tipizirane odjemne posode v odvisnosti od gostote zazidave, števila uporabnikov, količine odpadkov in možnosti ureditve odjemnih mest. Dovoljeno je uporabljati naslednje tipe:
– smetnjake 80, 120 in 240 l
– zabojnike 500, 700 in 900 l.
Pri določanju velikosti oziroma tipu posode se upošteva tudi teža odpadkov, ki ne sme presegati 400 kg oziroma teže, ki jo lahko vozilo dvigne.

2. člen
Sekundarne surovine se zbira v:
– zaprte in odprte kesone 3, 4, 5 in 7 mł,
– tipizirane zabojnike za steklenice,
– tipizirane zabojnike za papir.

3. člen
Kosovne odpadke se v času organiziranega odvoza prepelje na odjemno mesto, ki ga določi izvajalec odvoza v soglasju s krajevnimi skupnostmi.

 

II. DOLOČANJE ZBIRNEGA IN ODJEMNEGA 

MESTA
4. člen
Zbirno mesto za komunalne odpadke se uredi v objektu ali na prostem pod naslednjimi pogoji:
– ustrezati mora higienskim tehničnim in požarnovarstvenim predpisom,
– imeti omogočen pristop za uporabnike in možnost odvoza do odjemnega mesta oziroma možnost rednega odvoza,
– biti na takšnem mestu, da ne ogroža prometa.
Zbirno mesto za sekundarne surovine mora zadostiti požarnovarnostnim predpisom in pogojem iz druge in tretje alinee prejšnjega odstavka.
Odjemno mesto za kosovni odvoz odpadkov mora zadostiti pogojem iz tretje alinee prvega odstavka tega člena.

5. člen
Zbirno mesto v objektu mora ustrezati naslednjim pogojem:
– zračenje prostorov mora biti naravno ali umetno; prostori se zračijo čez streho in ventilacijske odprtine na spodnjem delu vrat, ki morajo imeti rešetno ali žično mrežo;
– prostor mora imeti električno razsvetljavo, priključek na kanalizacijsko mrežje z Gelgerjevim požiralnikom in rešetko v podu ter eno točilno mesto s pipo in holandcem;
– tla v prostoru morajo biti najmanj 2% nagnjena proti požiralniku in izdelana iz materiala, ki je odporen na udarce in obrabo in vzdrži obremenitve zaradi prevoza posod. Odvod vode s tal mora biti zavarovan tako, da se ne more zamašiti z odpadki. Stene, strop, tla in vrata prostora morajo biti izdelani iz materiala, ki je odporen proti ognju in vlagi. Stene do višine 1,80 m od tal morajo imeti oblogo, ki se lahko pomiva;
– skozi prostor ne sme voditi napeljava centralnega ogrevanja, v njem ne smejo biti priključki za plin in električno omrežje, plinski števci in podobno.

6. člen
Zbirno mesto v objektu se mora očistiti z vodo:
– v času od 1. oktobra do 31. marca najmanj enkrat v treh mesecih,
– v drugih mesecih najmanj enkrat na mesec,
– po potrebi večkrat.

7. člen
Zbirno mesto na prostem mora ustrezati naslednjim pogojem:
– zgrajeno mora biti v obliki nadstrešnice, niše, omare ali zidnih boksov tako, da so posode zavarovane pred soncem, mrazom, padavinami in vetrom,
– imeti mora primeren dovoz in ne sme biti oddaljeno od vozišča več kot 10 m. Dostop do zbirnega mesta mora biti razsvetljen, tlakovan in zavarovan pred drsenjem in ne sme imeti stopnice,
– pri novogradnjah se zbirna mesta določijo čim bližje odjemnemu mestu.

8. člen
Obstoječa zbirna mesta na prostem se uredijo na funkcionalni površini povzročitelja komunalnih odpadkov. Kjer pa več povzročiteljev uporablja isto zbirno mesto (individualna zazidava) je izjemno možno urediti zbirno mesto na javni površini, če izpolnjuje zahteve iz 2. člena tega pravilnika. Lokacijo takšnega zbirnega mesta mora potrditi oddelek za okolje in prostor na predlog izvajalca in s sodelovanjem krajevne skupnosti.

9. člen
Dovozna pot v smeri od zbirnega do odjemnega mesta je lahko nagnjena do 15%. V primeru, da se dovozna pot dviga v smeri odjemnega mesta je njen vzpon lahko 4%.

10. člen
Med zbirnim mestom in odjemnim mestom ter med odjemnim mestom in mestom praznitve ne sme biti stopnic ali robnikov, ti morajo biti poglobljeni.

11. člen
Svetla širina poti od zbirnega mesta do odjemnega mesta je enaka širini največje posode povečani za 0,50 m.

12. člen
Kadar so med zbirnim in odjemnim mestom vrata mora biti svetla širina vrat široka najmanj kot smetnjak plus 0,30 m. Ista širina velja tudi za poglobljen cestni robnik.

13. člen
Zbirno mesto je lahko oddaljeno od vhoda stanovanjske ali poslovne zgradbe največ 150 m.

 

III. OPREMA ZBIRNEGA MESTA
14. člen
Zbirno mesto mora biti na utrjeni površini (asfalt, beton, plošče, tlak) in jo mora urediti povzročitelj sam.
V primeru, da lahko posoda zdrsi iz zbirnega mesta mora povzročitelj poskrbeti za napravo oziroma urediti zbirno mesto tako, da onemogoči drsenje.

15. člen
Odjemno mesto za komunalne odpadke je mesto od koder izvajalec stalno odvaža odpadke. Posode so lahko na odjemnem mestu le v času odvoza, kamor jih pripeljejo povzročitelji ali izvajalec.
Izvajalec pripelje posode iz zbirnega na odjemno mesto in nazaj tedaj, kadar ni oddaljeno od odjemnega mesta več kot 10 m in mu je omogočen dostop, v nasprotnem primeru pripelje in odpelje posode povzročitelj.

16. člen
Dostop do zbirnega mesta pomeni, da izvajalec nemoteno odpelje po dovozni poti posodo, jo izprazni in vrne na zbirno mesto. Razdalja od zbirnega do odjemnega mesta ne sme biti daljša od 10 m.

17. člen
Zbirno mesto na prostem mora biti vizualno ločeno od okolice, zaradi estetskih, prometnih in higienskih razlogov.
Zbirno mesto na prostem se lahko ogradi s pokončnimi varovalnimi ogradami višine 1,30 m do 1,40 m, ki je lahko:
– iz betonskih elementov,
– lesenih lamel,
– betonska konstrukcija, ki jo izvedemo na kraju samem,
– živa meja in
– kombinacija zidu in ozelenitve.
Vsa novozgrajena zbirna mesta na prostem morajo imeti nadstrešek.

18. člen
Za postavitev ene posode (ne velja za kesone) na zbirno mesto je potrebno 1,5 m˛ površine.
Na zbirnem mestu je lahko postavljenih tudi več posod, ki stojijo v dveh ali več nizkih. Razdalja med nizi je 1,20 m.
Pri določitvi velikosti površine zbirnega mesta za več posod se upošteva dolžina ene posode 1,20 m in širina posode 0,90 m.
Na enem zbirnem mestu je praviloma postavljenih največ devet posod.

IV. DOLOČITEV VELIKOSTI IN ŠTEVILO 

POSOD ZA ZBIRNO MESTO
19. člen
Pri določanju velikosti in števila posod je potrebno upoštevati:
– količino odpadkov na prebivalca na dan (prostornino in težo odpadkov),
– število prebivalcev,
– pogostnost odvoza,
– stopnja polnjenja, ki je 85%.

20. člen
Število posod določimo po naslednjem obrazcu:

.     Qs . S . K2

N = ----------------

         V . K1

S = število stanovalcev,
Q(s) = dnevna količina odpadnih snovi na stanovalca znaša kot to določa 21. člen tega pravilnika,
V = prostornina posode v l,
K1 = koeficient polnjenja posod, ki znaša 85 %
K2 = pogostnost odvažanja oziroma število dni za katere se odpadne snovi zbirajo do ponovnega odvoza (upošteva se daljši časovni razmak med dnevi odvoza).

21. člen
Količina odpadkov za osebo na dan je za:
– individualno hišo z ogrevanjem na trda goriva 5 l na
dan/osebo,
– blokovno gradnjo s centralnim ogrevanjem 4 l na osebo/dan,
– poslovno dejavnost odvisna od vrste dejavnosti.

 

V. DOSTOP KOMUNALNEGA VOZILA DO 

ODJEMNEGA ALI ZBIRNEGA MESTA
22. člen
Minimalna širina dostopne poti za komunalno vozilo mora biti 3 m.
Slepe ceste morajo imeti zaključek z obračališčem.
Minimalni zunanji radij je 12 m izveden v obliki črke “T” in minimalnim notranjim radijem 6,5 m.
Minimalna svetla višina dostopne poti mora biti 3,5 m. Notranji minimalni radij dostopne poti v križišču ali krivini mora biti 6,5 m, razen pri dvopasovnih stanovanjskih cestah, kjer je lahko minimalni radij 3 m in mora biti zagotovljena preglednost križišča.

VI. PREHODNE IN KONČNE 

DOLOČBE
23. člen
Povzročitelji komunalnih odpadkov, ki uporabljajo odjemne posode, ki ne ustrezajo določilom tega pravilnika morajo le-te zamenjati do konca leta 1996.

24. člen
Zbirna in odjemna mesta morajo biti urejena skladno s tem pravilnikom do konca leta 1997.

25. člen
Izvajalci javne službe ravnanja z odpadki ugotovijo skladnost zbirnih in odjemnih mest z določbami tega pravilnika in do 31. 12. 1995 pripravijo program ureditve zbirnih in odjemnih mest skladno z določili tega pravilnika in odloka o ravnanju z odpadki.

26. člen
V primeru, da pri določitvi zbirnega in odjemnega mesta ni možno upoštevati vseh določb tega pravilnika, določi lokacijo in ureditev le teh na predlog izvajalca in soglasja KS Upravna enota Sevnica.

27. člen
Z dnem uveljavitve tega pravilnika preneha veljati pravilnik o minimalnih pogojih za ureditev in določitev zbirnega in odjemnega mesta ter o načinu za določanje velikosti in števila posod za zbiranje komunalnih odpadkov (Uradni list SRS, št. 37/87).

28. člen
Ta pravilnik začne veljati petnajsti dan po objavi v Uradnem listu Republike Slovenije.

Sevnica, dne 25. oktobra 1995.

